PATVIRTINTA

Klaipėdos rajono savivaldybės tarybos

2023 m. kovo d. sprendimu Nr.

**GARGŽDŲ LOPŠELIO-DARŽELIO „NAMINUKAS“**

**2022 METŲ VEIKLOS ATASKAITA**

Gargždų lopšelis-darželis „Naminukas“ – biudžetinė įstaiga, priklausanti Klaipėdos rajono savivaldybei. Klaipėdos rajono savivaldybės tarybos 2020 m. balandžio 30 d. sprendimu Nr. T11-138 „Dėl Klaipėdos r. Kvietinių lopšelio-darželio reorganizavimo, prijungiant jį prie Gargždų lopšelio-darželio „Naminukas“, sąlygų aprašo ir Gargždų lopšelio-darželio „Naminukas“ nuostatų patvirtinimo“ nuo 2020 m. rugsėjo 1 d. prijungtas Kvietinių skyrius.

Gargždų lopšelio-darželio „Naminukas“ pagrindinė veikla – ikimokyklinis ir priešmokyklinis ugdymas. Vaikų ugdymas vyksta lietuvių kalba, mokymo forma – dieninė. Ugdomi ikimokyklinio ir priešmokyklinio amžiaus vaikai. Ugdymo procesas organizuojamas vadovaujantis parengta ir patvirtinta Ikimokyklinio ugdymo programa, Bendrąja priešmokyklinio ugdymo ir ugdymosi programa, valstybinio ugdymo standartais bei vaiko brandumo mokyklai rodikliais. Tėvams pageidavus, už papildomą mokestį, organizuojamas neformalus švietimas: šokių, robotikos (ir Kvietinių skyriuje) užsiėmimai.

Lopšelyje-darželyje „Naminukas“ ugdomi vaikai nuo 1,5 m. iki 7 m. amžiaus, integruojant specialiųjų ugdymosi poreikių turinčius vaikus į ugdymo procesą. Ypatingą dėmesį skiriame pagalbai – teikiamos švietimo ir fizinės medicinos bei reabilitacijos paslaugos: logopedo, specialiojo pedagogo, psichologo, kineziterapeuto, masažisto, bendrosios praktikos (regos korekcijos) specialisto, visuomenės sveikatos priežiūros specialisto, mokytojų padėjėjų darbui su specialiųjų ugdymosi poreikių turinčiais vaikais. Pagrindinės įstaigos veiklos kryptys – sveikatos stiprinimas, etnokultūrinis ugdymas.

Lopšelyje-darželyje 2022 metų pabaigoje dirbo 2 darbuotojais (0,77 etato) daugiau nei ankstesniais metais, nes nuo 2022 m. sausio 1 d. 0,5 etato padidėjo sekretoriaus pareigybė, nuo 2022 m. balandžio 1 d., centralizavus buhalteriją, sumažėjo administracijos darbuotojų 1,75 etato: buhalterio ir apskaitininko, per 2022 metus padidėjo mokytojų padėjėjų darbui su specialiųjų poreikių vaikais poreikis 2 etatais. Iš viso dirbo 74 darbuotojai: 34 pedagoginiai darbuotojai ir 40 kitų darbuotojų. Iš 34 pedagoginių darbuotojų (kai kurie dirba dviejose pareigybėse): 2 vadovai, 7 ikimokyklinio ir priešmokyklinio ugdymo mokytojų metodininkai, 3 pagalbos vaikui teikimo specialistai (specialusis pedagogas, logopedas) metodininkai ir 1 vyresnysis logopedas, 1 vyresnysis meninio ugdymo pedagogas, 8 vyresnieji ikimokyklinio ir/ar priešmokyklinio ugdymo mokytojai ir 7 ikimokyklinio / priešmokyklinio ugdymo mokytojai, 1 meninio ugdymo mokytojas, 3 mokytojai studijuojantys (dalyvauja Klaipėdos rajono savivaldybės pedagogų rengimo, perkvalifikavimo, jaunųjų pedagogų pritraukimo ir mokytojo profesijos prestižo didinimo programoje). Vidutinis pedagogų amžius – 49 metai, 2021 metais buvo 50 metų.

Lopšelyje-darželyje „Naminukas“ suformuota 11 grupių: 2022 metų pabaigoje buvo 3 priešmokyklinio ugdymo, 7 ikimokyklinio ugdymo, 1 lopšelio grupė. Kvietinių skyriuje suformuotos 3 grupės: 1 jungtinė priešmokyklinio ugdymo, 2 ikimokyklinio ugdymo grupės.

Lopšelį-darželį „Naminukas“ lankė 198 ugdytiniai, tai 8 mažiau nei 2021 m. Iš jų: 16 ugdytinių, turinčių specialiųjų ugdymo (si) poreikių, 51 – turinčių kalbėjimo ir kalbos sutrikimų (sąrašai suderinti su Klaipėdos rajono pedagogine psichologine tarnyba). Lopšelyje-darželyje teikiamos medicinos ir reabilitacijos paslaugos: 20 ugdytinių teikiami kineziterapijos užsiėmimai ir masažas. 10 vaikų nustatyti regėjimo sutrikimai, kuriems pagal gydytojo oftalmologo paskyrimus teikiami regos korekcijos užsiėmimai.

Kvietinių skyrių lankė 46 vaikai. Iš jų: 4 ugdytiniai, turintys specialiųjų ugdymo (si) poreikių, 13 – turinčių kalbėjimo ir kalbos sutrikimų (sąrašai suderinti su Klaipėdos rajono pedagogine psichologine tarnyba).

Lopšelyje-darželyje dirba psichologas, skirtas Klaipėdos rajono pedagoginės psichologinės tarnybos, kuris savo paslaugas teikia Lopšelio-darželio ugdytiniams, konsultavo, bendradarbiavo su pedagogais, ugdytinių tėvais sprendžiant vaiko ugdymo (si), elgesio ir kt. problemas. Klaipėdos rajono savivaldybės visuomenės sveikatos biuro paskirtas specialistas teikia paslaugas sveikatingumo prevencijos, sveikos mitybos klausimais ir sudaro valgiaraščius. Suderinus su Visuomenės sveikatos biuru „Naminuke“ ir Kvietinių skyriuje dirba tie patys specialistai – tai pagreitina ir palengvina komunikavimo, bendradarbiavimo situaciją.

Ikimokyklinėje įstaigoje veikianti Vaiko gerovės komisija renka ir kaupia informaciją apie specialiųjų poreikių vaikus, teikia rekomendacijas tėvams ir pedagogams dėl šių vaikų ugdymo, bendradarbiauja su Klaipėdos rajono pedagogine psichologine tarnyba, Klaipėdos rajono savivaldybės administracijos Švietimo ir sporto skyriumi, Vaiko teisių apsaugos skyriumi, Klaipėdos rajono paramos šeimai centru, Visuomenės sveikatos biuru.

Bendras Lopšelio-darželio „Naminukas“ plotas – 1765,76 m². Lopšelio-darželio patalpos yra patenkinamos būklės. 2022 m. suremontuoti 3 grupių tualetai-prausyklos, pakeista 2 grupių grindų danga, pačių darbuotojų iniciatyva atliktas kosmetinis 2 grupių remontas, įrengtas kabinetas psichologui-sensoriniam kambariui, I korpuso grupėse, administracijos ir virtuvės patalpose įrengti kondicionieriai. Įsigyta žoliapjovė aplinkai prižiūrėti.

Prastos būklės yra 2 grupių tualetai-prausyklos, kurie neatitinka higienos normų ir 2023 metais planuojama remontuoti. Reikalingi oro kondicionieriai II korpuso grupėse ir kabinetuose.

Kvietinių skyriaus statinio plotas – 606,61 m². 2022 metais aplinkos priežiūrai įsigyta žoliapjovė, taip pat įrengtas kabinetas psichologui-sensoriniam kambariui, Visuomenės sveikatos biuro iniciatyva įrengtas-atnaujintas kabinetas visuomenės sveikatos priežiūros specialistui, kuriame yra įsikūręs Kvietinių skyriaus logopedas, specialusis pedagogas.

Skalbykla, darbuotojų dušas nebeatitinka higienos normų: ištrupėjusios, susidėvėjusios plytelės. Kitų dviejų grupių grindų danga pasenusi, reikalingas grupių ir koridoriaus sienų kosmetinis remontas. 1 lauko pavėsinės sienų tinkas nutrupėjęs – reikalingas kosmetinis remontas.

Suburta darbo grupė sudarė 2023–2025 m. Gargždų lopšelio-darželio „Naminukas“ strateginį planą ir atliko išsamią 2020–2022 m. strateginio plano įgyvendinimo analizę. 2020–2022 m. strateginio plano prioritetinės kryptys buvo (kurias ir tęsime): kokybiškas ikimokyklinis ir priešmokyklinis ugdymas, žmogiškųjų išteklių kompetencijų tobulinimas, savitos Lopšelio-darželio aplinkos kūrimas. Pagrindinės veiklos kryptys: sveikatos stiprinimas ir etnokultūrinis ugdymas. Lopšelio-darželio strateginis planas iš esmės įgyvendintas.

Siekdami įgyvendinti strateginį planą, jo tikslus perkėlėme į metinės veiklos planą.

**Įgyvendinant strateginio ir metinės veiklos plano tikslą „Tobulinti ugdymo turinį ir ugdymo proceso planavimą“ pasiekti rezultatai.**

2022 metais atnaujinta priešmokyklinio ugdymo bendroji programa, ugdyme pradėtos taikyti priešmokyklinio ugdymo programa „Patirčių erdvės“ ir ikimokyklinio ugdymo programa „Žaismė ir atradimai“, priimti sprendimai dėl planavimo, programų taikymo periodiškumo ir kt. Ugdymo turinį įgyvendinome per projektinę veiklą, ypač dažnai ir aktyviai taikydami STEAM ugdymo metodus, sveikatos stiprinimą per S. Kneipo metodus, kai kuriose grupėse pradėtas taikyti mąstymo žemėlapių metodas. Socialiniam emociniam ugdymui priešmokyklinėse grupėse įgyvendinama LIONS QUEST „Laikas kartu“ programa ir dviejose ikimokyklinio ugdymo grupėse Kimochi programa. Kokybiškam ugdymo(si) proceso užtikrinimui į ugdymo turinį integruotos saugos ir sveikatos, saugaus eismo, etnokultūros ugdymo, ekologijos, socialinio-emocinio, socializacijos temos.

2021–2022 mokslo metais gautas finansavimas iš Sporto rėmimo fondo įgyvendinti sporto projektą „Sportuojantis Naminukas“. Įgyvendinant projektą visi mokytojai ir 32 proc. tėvų išklausė mokymus apie S. Kneipo metodų taikymą. Pedagogai kasdien veda fizinio aktyvumo ir grūdinimosi pagal S. Kneipo metodus užsiėmimus. Profesionalūs treneriai 2 kartus per savaitę vedė nemokamus papildomus šokio, futbolo, judesio meno užsiėmimus vaikams. Sporto projektas bendrai finansuojamas Sporto rėmimo fondo lėšomis, kurį administruoja Švietimo mainų paramos fondas. Gautas finansavimas – 37 738,39 Eur. Iš jų 4000 Eur prisidėjo Klaipėdos rajono savivaldybė.

Kartu su partneriais Gargždų lopšeliu-darželiu „Ąžuoliukas“, Klaipėdos rajono švietimo centru, Dovilų etninės kultūros centru, Dovilų pagrindinės mokyklos ikimokyklinio ir priešmokyklinio ugdymo skyriumi įgyvendintas etnokultūros projektas „Žemaitiškų ornamentų ir kalbos grožis“, kuris buvo dalinai finansuotas Klaipėdos rajono savivaldybės. Įstaiga įsigijo 1 tautinių rūbų komplektą vaikams.

Dalyvavome Nacionalinės mokėjimo agentūros prie Žemės ūkio ministerijos organizuojamame „Vaikų maitinimą ekologiškais ir pagal nacionalinę žemės ūkio ir maisto kokybės sistemą pagamintais produktais ikimokyklinio ir priešmokyklinio ugdymo įstaigose“ projekte.

2022 m. buvo parengti ir įgyvendinti respublikiniai projektai: Respublikinis ikimokyklinio ir priešmokyklinio ugdymo įstaigų vaikų projektas kūrybinių-darbų paroda „Sveikos mitybos laivo kelionė per Lietuvą“ (į projekto vykdymą įsitraukė 83 Lietuvos ikimokyklinės įstaigos). Respublikinis ikimokyklinio ir priešmokyklinio amžiaus vaikų ir pedagogų kalbos ugdymo ir kūrybinis projektas „Sutinku pagal rūbą, išlydžiu pagal kalbą“.

**Įgyvendinant strateginio ir metinės veiklos plano tikslą „Siekti aukštos kiekvieno bendruomenės nario profesinės kompetencijos ir atsakomybės už savo veiklą, poreikių realizavimą“** **pasiekti rezultatai.**

Priešmokyklinio ugdymo pedagogės ir vadovės dalyvavome mokymuose, rengėme metodinio ratelio pasitarimus, kaip taikyti atnaujintą priešmokyklinio ugdymo programą „Patirčių erdvės“, ikimokyklinio ugdymo pedagogės susipažino su ikimokyklinio ugdymo programa „Žaismė ir atradimai“, priimti sprendimai dėl planavimo, programų taikymo periodiškumo ir kt.

Pedagogės gerąja darbo patirtimi dalijosi organizuotomis veiklomis taikant STEAM metodiką ankstyvajame ugdyme, įrankiu ugdymo (si) procesui tobulinti „Mąstymo žemėlapiai“ bei integruojant etninės kultūros temas į ugdomąjį procesą su Klaipėdos rajono švietimo įstaigų pedagogais respublikinėse metodinėse-praktinėse konferencijose. Vadovai, mokytojos, specialistai gerąja darbo patirtimi dalijosi su Kauno ir Klaipėdos rajono ikimokyklinių įstaigų vadovais S. Kneipo elementų taikymo bei edukacinių erdvių kūrimo temomis.

Pedagogai, pagalbos vaikui specialistai siekė nuolatinio kompetencijų tobulinimo(si) seminaruose, metodiniuose renginiuose, konferencijose. 2021 m., 2022 m. dalyvavo BDT (besimokančių darželių tinklo) programoje.

Savivaldybės tinklalapyje skelbiamos ikimokyklinių įstaigų pažangos ataskaitos. 2020–2022 m. veiklos kokybės įsivertinimo (audito) išvados panaudotos strateginio plano uždavinių įgyvendinimui. Pagal atliktas veiklos kokybės įsivertinimo analizes buvo rengiami kitų mokslo metų veiklos planai, koreguojamas ugdymo (si) turinys.

**Įgyvendinant strateginio ir metinės veiklos plano tikslą „Kurti vaikų poreikius tenkinančias patogias ir patrauklias šiuolaikiškas ugdymo (si) aplinkas“ pasiekti rezultatai.**

Grupės, kabinetai papildyti šiuolaikinėmis kokybiškomis priemonėmis, skatinančiomis įvairiapusį vaiko ugdymą(si): STEAM ugdymui lauke ir viduje, robotikos, edukacinėmis priemonėmis, žaislais, lavinamaisiais žaidimais, skaitmeninių kompetencijų ugdymui – 25 planšetiniai kompiuteriai vaikams, 6 nešiojami kompiuteriai darbuotojams. Lauko edukacinės erdvės: įrengta eksperimentų ir tyrinėjimų erdvė. Vidaus edukacinės erdvės koridoriuose, laiptinėse įrengtos judėjimo, pažinimo erdvės. Iš sporto projekto įsigytos priemonės interaktyvi laipiojimo sienelė, masažiniai kamuoliukai, paspirtukai skatina fizinį vaikų aktyvumą.

Naujų erdvių atsiradimas skatina vaikų aktyvumą. Lopšelio-darželio kieme rekonstruotos 2 pavėsinės – uždėti stogeliai, vienoje iš jų sukurta erdvė lauko žaidimų inventoriaus sandėliavimui. Papildytos žaidimams, tyrinėjimo, turizmo erdvės tiek „Naminuke“, tiek Kvietinių skyriuje. Kvietinių skyriuje atnaujinta viena lauko žaidimo aikštelė nauju įrenginiu, kuri atitinka saugos reikalavimus ir skatina vaikų fizinį aktyvumą.

Veiklos rizikos (problemos):

* Skiriamos lėšos netenkina Lopšelio-darželio poreikių: elektros energijos taupymui – trūksta lėšų

pakeisti LED šviestuvams; įstaiga įtraukta į Priedangų vietų sąrašą, bet rūsiai neremontuoti, nepritaikyti net laikinam prieglobsčiui; pastatui reikalinga renovacija: susidėvėjusi santechnikos sistema, pagalbinių patalpų būklė nebeatitinka higienos normų, laiptinėse ir grupėse reikalingi remontai; trūksta žaidimo įrenginių lauke, lauko pavėsinių remontui.

* Kvalifikuotų pagalbos vaikui specialistų trūkumas.
* Didelis vaikų skaičius grupėse – sudėtinga užtikrinti ugdymo sąlygas, ypač pradedant įtraukųjį

ugdymą.

* Įstaigos personalas neturi būtinų įgūdžių rengiant paraiškas ES projektams ir įsisavinant projekto

lėšas.

* Kokybiškam vaikų fizinių kompetencijų ugdymui reikalingi įstaigoje sporto užsiėmimų specialistai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_